ORDE do 17 de xuño de 2005 de aprobación definitiva da modificación das normas subsidiarias de planeamento urbanístico de Cervo (Lugo) no núcleo de San Cibrao. (Expediente LU-04004).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 07/07/2005

1. O municipio de Cervo (Lugo) posúe como instrumento de planeamento vixente unhas normas subsidiarias de planeamento municipal (desde agora NN.SS.) aprobadas definitivamente o 12 de xullo de 1978.
2. No ámbito da Comunidade Autónoma de Galicia está en vigor, como regulación da actividade urbanística, a Lei 9/2002, do 30 de decembro, de ordenación urbanística e protección do medio rural de Galicia, texto que foi modificado pola Lei 15/2004, do 29 de decembro, de modificación da Lei 9/2002,
do 30 de decembro, de ordenación urbanística e protección do medio rural de Galicia -desde agora LOUGA- (DOG números 252 e 254, do 31 de decembro de 2002 e de 2004, respectivamente).
3. O concello de referencia tramita esta modificación, que ten por obxecto:
a) A creación dunha área de esparcemento -espazo libre de carácter público- que complemente o paseo marítimo de San Cibrao, nunha superficie de aproximadamente 7.300 m, clasificada como solo urbano e que afecta un espazo cualificado como dotacional, ocupado na actualidade polo colexio público Rivera Casás, que ocupa preto dos 800 metros cadrados en planta máis un pavillón polideportivo pechado e cuberto duns 1.000 metros cadrados.
b) A supresión dunha vía, a nomeada rúa de Beiramar, de bordo de solo urbano, en contacto coa Ría e a praia do Torno, e a introdución dunha nova vía, de dez metros de amplitude, que linda cun rueiro situado ao norte do ámbito desta modificación.
c) A clasificación como solo urbano dotacional da totalidade da parcela ocupada polo Centro de Educación Infantil e Primaria de Galdín, uns 8.000 metros cadrados que nas actuais normas aparece, parte como solo urbano regulado pola ordenanza residencial mixta, uns 2.100 metros cadrados, e parte como solo urbanizable, preto de 5.900 metros cadrados, como consecuencia dos informes e alegacións aos que de seguido se fai referencia.
4. De conformidade co disposto na dita disposición transitoria primeira 1 g) da LOUGA, as modificacións do planeamento vixente á entrada en vigor desta lei deben axustarse ao disposto nela, polo que, consonte o sinalado no seu artigo 93.4º, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación, sen prexuízo de que tamén deban cumprir as demais condicións e trámites que para o efecto prevé a citada lei en razón das pretensións que conteñan. Nese aspecto, cómpre ter en conta, entre outros, os seguintes particulares:
a) Terminada a fase de elaboración da modificación, e inmediatamente antes da súa aprobación inicial, o concello someteu o expediente a informe preceptivo (artigo 85.1º da LOUGA) da Consellería de Política Territorial, Obras Públicas e Vivenda (CPTOPV), sendo emitido o 6 de abril de 2004, con observacións ao proxecto daquela presentado, e que se ten por cumprido co contido do documento que hoxe se analiza.
b) A seguir, o Pleno da Corporación, en sesión do 24 de febreiro de 2005, acordou a aprobación inicial da modificación, que foi posteriormente sometida a información pública, formulándose cinco escritos de alegacións.
c) Como consecuencia do informe desta consellería do 6 de abril de 2004 e da aceptación das alegacións presentadas ao expediente, o Pleno do Concello, na
súa sesión do 14 de abril de 2005, acordou a apertura dun novo trámite de información pública ao considerar como substanciais as modificacións introducidas. No novo trámite presentáronse tres escritos de alegacións. A devandita modificación foi aprobada provisoriamente o 31 de maio de 2004.
d) Constan no expediente os respectivos informes favorables, emitidos pola Dirección Xeral de Costas do Ministerio de Medio Ambiente do 5 de abril de 2005 despois das aclaracións formuladas polo concello ao escrito do Servizo Provincial de Costas de Lugo do 21 de marzo de 2005, da Delegación Provincial de Lugo da Consellería de Medio Ambiente da Xunta de Galicia do 17 de marzo de 2005 e da Consellería de Pesca e Asuntos Marítimos da Xunta de Galicia do 14 de marzo de 2005.
5. En virtude do disposto nos artigos 89.1º e 93.4º da LOUGA, a competencia para a aprobación definitiva das modificacións dos plans, proxectos, normas e ordenanzas correspóndelle ao conselleiro competente en materia de urbanismo e ordenación do territorio.
Por canto antecede, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, modificada pola Lei 15/2004, do 29 de decembro, e por proposta da Dirección Xeral de Urbanismo, desta mesma data,
DISPOÑO:
Artigo 1º
Aprobar definitivamente, nos termos sinalados nos fundamentos anteriormente recollidos nesta orde, o expediente de modificación das normas subsidiarias de planeamento urbanístico de Cervo (Lugo) en San Cibrao, que fora aprobado provisoriamente polo concello o 31 de maio de 2005, coas seguintes precisións:
a) Cómpre que a área cualificada como dotacional no Centro de Educación Infantil e Primaria de Galdín teña a consideración de equipamento de sistema xeral, manténdose as características da ordenanza dotacional proposta.
b) Debe completarse o proxecto de modificación, xa que non está calculado neste, o estándar de equipamentos comunitarios de titularidade pública de tal xeito que se xustifique que se mantén por enriba dos 5 m de solo por cada 100 m edificables de uso residencial no municipio, de acordo co previsto no artigo 47.1º b) da LOUGA.
Artigo 2º
De conformidade co disposto nos artigos 92 da dita Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Lugo.
Disposición derradeira
Primeira.-Recursos.
Segundo o disposto no artigo 85.9º da citada Lei 9/2002, contra esta orde non cabe recurso en vía administrativa; non obstante, contra ela poderase interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 17 de xuño de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda